Source: http://www.bihon.ro/meci-fara-emotii-cu-dinamo/1085859
Timestamp: 2019-10-23 04:44:22+00:00

Document:
Meci fara emotii cu Dinamo - BIHON
Meci fara emotii cu Dinamo
3. aprilie 2012 14:29
Baschetbaliştii orădeni au parte de o întâlnire facilă la Bucureşti
Baschetbaliştii de la CSM Oradea încheie sezonul regulat în deplasare la Bucureşti.
Ultima etapă a returului Diviziei A de baschet masculin programează miercuri o partidă facilă pentru CSM Oradea, care va evolua în deplasare cu ocupanta locului 12, Dinamo. Meciul va constitui o formalitate pentru orădeni, datorită faptului că echipa dinamovistă a făcut mai mult figuraţie în retur, când a pierdut toate partidele disputate, cu excepţia celui cu BC Miercurea Ciuc. Mai mult, profitând de faptul că se află la adăpost de pericolul retrogradării, Dinamo a renunţat la toţi jucătorii străini, având acum un lot alcătuit doar din jucători tineri, autohtoni. Ca urmare, bucureştenii nu pot pune probleme unei echipe aflată „pe val”, care a bifat şapte victorii consecutive în ultimele etape. CSM Oradea vizează, fireşte, cel de-al optulea succes, care ar ridica la 20 numărul victoriilor sale din sezonul regulat.
Pe locul 4 sau 5
Echipa noastră se află pe un onorant loc 4 înaintea ultimei etape din retur, la egalitate de puncte cu U Mobitelco (locul 3), CSM Bucureşti (locul 5) şi CSU Asesoft (locul 6). În ultima rundă, U Mobitelco joacă în deplasare cu CSU Atlassib, iar CSU Asesoft evoluează pe teren propriu cu CSM Bucureşti. În cazul în care CSU Asesoft şi U Mobitelco vor câştiga, clujenii se vor menţine pe locul 3, Ploieştiul va urca pe locul 4, iar CSM Oradea va termina pe locul 5. Speranţele noastre de menţinere pe locul 4 se leagă de un eventual eşec al celor de la U Mobitelco la Sibiu sau de o victorie a CSM Bucureşti la Ploieşti. Dacă nu se va produce nicio surpriză în aceste două meciuri, echipa noastră va încheia sezonul pe locul 5, iar CSU Asesoft pe locul 4, cele două formaţii urmând să se întâlnească în prima fază a turneului play-off.
„Noi ne gândim la o eventuală victorie de orgoliu a sibienilor în meciul cu U Mobitelco, fapt care ne-ar asigura locul patru. Chiar şi locul cinci este o performanţă pentru noi, un progres faţă de sezonul trecut. Din păcate, în acest caz ar urma să jucăm în play-off cu Ploieştiul, echipa cea mai în formă din campionat la ora actuală. Rămâne însă de văzut ce se va întâmpla în ultima etapă”, ne-a declarat managerul CSM Oradea, Şerban Sere.
Dinamo – CSM Oradea, CSU Asesoft Ploieşti – CSM Bucureşti, BC Mureş Târgu Mureş – BC Timişoara, Gaz Metan Mediaş – BCM U Piteşti, CSU Atlassib Sibiu – U Mobitelco Cluj-Napoca, Poli Iaşi – Energia Rovinari, BC „Perla Harghitei” Miercurea Ciuc – CSŞ Giurgiu.
Toate meciurile au loc miercuri, cu începere de la ora 18.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM